text: Ansætter en til at betjene to klagere
  29 august 2013 kl. 16.21
  To borgere belaster Hedensted kommune så meget med klager og begæringer om aktindsigt, at kommunen nu ansætter en ekstra medarbejder til udelukkende at behandle deres henvendelser.
  Hedensteds viceborgmester Hans Kristian Skibby (DF) siger, at de to borgeres mange henvendelser er en meget stor belastning for rådhusets personale.
  - Det er jo i tusindvis af bilag, de skal finde frem og der gennemgå. Det er noget man har krav på, men vi er nødt til at sikre at personalet har overskud til det, siger viceborgmesteren.
  Han nævner, at bare et enkelt bilag til en af deres seneste begæringer fylder over 400 sider. Derfor er der nu ansat en vikar, som ikke laver andet end at finde dokumenter og lave fotokopier.
  Hedensted Kommune vil nu løbende offentliggøre, hvor meget tid, den nye medarbejder kommer til at bruge på de to borgeres henvendelser.
  